CELEX: 22021D0046
Language: el
Date: 2020-12-14 00:00:00
Title: Απόφαση αριθ. 2/2020 του Συμβουλίου Σύνδεσης ΕΕ – Κεντρικής Αμερικής, της 14ης Δεκεμβρίου 2020, με την οποία εισάγονται επεξηγηματικές σημειώσεις στα άρθρα 15, 16, 19, 20 και 30 του παραρτήματος II (Σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας) της συμφωνίας, όσον αφορά το πιστοποιητικό κυκλοφορίας εμπορευμάτων EUR.1, τις δηλώσεις τιμολογίου, τους εγκεκριμένους εξαγωγείς και τον έλεγχο των πιστοποιητικών καταγωγής [2021/46]

26.1.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 25/96
               
            
         ΑΠΟΦΑΣΗ αριθ. 2/2020 ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΕΕ – ΚΕΝΤΡΙΚΗΣ ΑΜΕΡΙΚΗΣ
         της 14ης Δεκεμβρίου 2020
         με την οποία εισάγονται επεξηγηματικές σημειώσεις στα άρθρα 15, 16, 19, 20 και 30 του παραρτήματος II (Σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας) της συμφωνίας, όσον αφορά το πιστοποιητικό κυκλοφορίας εμπορευμάτων EUR.1, τις δηλώσεις τιμολογίου, τους εγκεκριμένους εξαγωγείς και τον έλεγχο των πιστοποιητικών καταγωγής [2021/46]
         ΤΟ ΣΥΜΒΟΥΛΙΟ ΣΥΝΔΕΣΗΣ ΕΕ – ΚΕΝΤΡΙΚΗΣ ΑΜΕΡΙΚΗΣ,
         Έχοντας υπόψη τη συμφωνία σύνδεσης μεταξύ της Κεντρικής Αμερικής, αφενός, και της Ευρωπαϊκής Ένωσης και των κρατών μελών της, αφετέρου («συμφωνία») και ιδίως το άρθρο 37 του παραρτήματος II,
         Εκτιμώντας τα ακόλουθα:
         
                     (1)
                  
                  
                     Το παράρτημα II της συμφωνίας αφορά τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας.
                  
               
                     (2)
                  
                  
                     Σύμφωνα με το άρθρο 37 του παραρτήματος II της συμφωνίας, τα συμβαλλόμενα μέρη συμφωνούν επί επεξηγηματικών σημειώσεων όσον αφορά την ερμηνεία, την εφαρμογή και τη διαχείριση του παραρτήματος II στο πλαίσιο της υποεπιτροπής για τα τελωνεία, τη διευκόλυνση του εμπορίου και τους κανόνες καταγωγής και ζητούν την έγκρισή τους από το Συμβούλιο Σύνδεσης.
                  
               
                     (3)
                  
                  
                     Καθώς το πιστοποιητικό κυκλοφορίας εμπορευμάτων EUR.1 που ορίζεται στο προσάρτημα 3 του παραρτήματος II της συμφωνίας αποτελεί απλώς υπόδειγμα, στα έντυπα που εκδίδουν οι διάφορες αρχές ενδέχεται να υπάρχουν ελάσσονες διαφορές. Θα πρέπει να διευκρινιστεί ότι οι εν λόγω διαφορές δεν θα πρέπει να συνεπάγονται την απόρριψη των πιστοποιητικών.
                  
               
                     (4)
                  
                  
                     Επιπλέον, προκειμένου να διασφαλιστεί ότι οι εν λόγω ελάσσονες διαφορές δεν δημιουργούν δυσχέρειες σε σχέση με την αποδοχή πιστοποιητικών κυκλοφορίας εμπορευμάτων EUR.1 και προκειμένου να διασφαλιστεί εναρμονισμένη ερμηνεία από τις αρμόδιες δημόσιες αρχές των συμβαλλόμενων μερών, θα πρέπει να παρασχεθούν κατευθυντήριες γραμμές σχετικά με το απαιτούμενο περιεχόμενο του πιστοποιητικού κυκλοφορίας εμπορευμάτων EUR.1.
                  
               
                     (5)
                  
                  
                     Οι επεξηγηματικές σημειώσεις σχετικά με τις οδηγίες συμπλήρωσης των πιστοποιητικών κυκλοφορίας εμπορευμάτων EUR.1 που περιλαμβάνονται στο παράρτημα της παρούσας απόφασης παρέχουν κατευθυντήριες γραμμές. Ωστόσο, θα πρέπει να ερμηνεύονται σε συνδυασμό με τις επεξηγηματικές σημειώσεις σχετικά με το άρθρο 16 παράγραφος 1 στοιχείο β) και το άρθρο 30 που περιλαμβάνονται στο παράρτημα της παρούσας απόφασης όσον αφορά τους λόγους απόρριψης πιστοποιητικού κυκλοφορίας εμπορευμάτων EUR.1 για τεχνικούς λόγους και απόρριψης προτιμησιακού καθεστώτος χωρίς επαλήθευση.
                  
               
                     (6)
                  
                  
                     Παρέχονται κατευθυντήριες γραμμές σχετικά με την εφαρμογή των διατάξεων όσον αφορά τη δήλωση τιμολογίου, σχετικά με τη βάση εφαρμογής του ορίου αξίας για τη σύνταξη δήλωσης τιμολογίου από κάθε εξαγωγέα, καθώς και για την έγκριση και την παρακολούθηση εγκεκριμένων εξαγωγέων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνονται οι επεξηγηματικές σημειώσεις σχετικά με τα άρθρα 15, 16, 19, 20 και 30 του παραρτήματος II (Σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας) της συμφωνίας, όσον αφορά το πιστοποιητικό κυκλοφορίας εμπορευμάτων EUR.1, τις δηλώσεις τιμολογίου, τους εγκεκριμένους εξαγωγείς και τον έλεγχο των πιστοποιητικών καταγωγής που περιλαμβάνονται στο παράρτημα της παρούσας απόφασης.
         
         
            Άρθρο 2
            Η παρούσα απόφαση αρχίζει να ισχύει 180 ημέρες μετά την ημερομηνία έκδοσής της.
         
         
            Βρυξέλλες, 14 Δεκεμβρίου 2020.
            
                
            
            
                
            
            
                
            
         
      
      
         
            ΠΑΡΑΡΤΗΜΑ
            
               
                  
                     ΕΠΕΞΗΓΗΜΑΤΙΚΕΣ ΣΗΜΕΙΩΣΕΙΣ
                     
                        Άρθρο 15
                     
                     
                        Πιστοποιητικό κυκλοφορίας εμπορευμάτων EUR.1: έντυπα και οδηγίες για τη συμπλήρωσή τους
                     
                     
                        Αύξων αριθμός EUR.l
                     
                     Το πιστοποιητικό κυκλοφορίας εμπορευμάτων EUR.l πρέπει να φέρει αύξοντα αριθμό, για να διευκολύνεται η αναγνώρισή του. Ο αύξων αριθμός αποτελείται συνήθως από γράμματα (ένα ή περισσότερα) και αριθμούς.
                     
                        Έντυπα του πιστοποιητικού κυκλοφορίας εμπορευμάτων EUR.l
                     
                     Πιστοποιητικό κυκλοφορίας εμπορευμάτων EUR.l που, ανάλογα με την εκδίδουσα αρμόδια δημόσια αρχή, μπορεί να διαφέρει, για παράδειγμα στη διατύπωση ή την τοποθέτηση υποσημειώσεων, από το υπόδειγμα που περιέχεται στο προσάρτημα 3 (Υποδείγματα πιστοποιητικού κυκλοφορίας εμπορευμάτων EUR.l και αίτηση για την έκδοση πιστοποιητικού EUR.l) του παραρτήματος II (Σχετικά με τον ορισμό της έννοιας “καταγόμενα προϊόντα” ή “προϊόντα καταγωγής” και τις μεθόδους διοικητικής συνεργασίας) της συμφωνίας μπορεί να γίνεται δεκτό ως απόδειξη της καταγωγής, εφόσον οι διαφορές δεν τροποποιούν τις πληροφορίες που απαιτούνται σε κάθε θέση.
                     Θέση 1
                     Εξαγωγέας
                     Παρέχονται τα πλήρη στοιχεία του εξαγωγέα των εμπορευμάτων (όνομα, πλήρης τωρινή διεύθυνση και χώρα προέλευσης της εξαγωγής).
                     Θέση 2
                     Πιστοποιητικό που χρησιμοποιείται στις προτιμησιακές συναλλαγές μεταξύ
                     Για τον σκοπό αυτό, να προσδιοριστούν:
                     Κεντρική Αμερική, Ευρωπαϊκή Ένωση ή ΕΕ (1), Θέουτα, Μελίλια, Ανδόρα ή AD, Σαν Μαρίνο ή SM.
                     Θέση 3
                     Παραλήπτης
                     Η συμπλήρωση της παρούσας θέσης είναι προαιρετική. Σε περίπτωση συμπλήρωσης της παρούσας θέσης, πρέπει να παρέχονται τα στοιχεία του παραλήπτη: όνομα, πλήρης τωρινή διεύθυνση και χώρα προορισμού των εμπορευμάτων.
                     Θέση 4
                     Χώρα, ομάδα χωρών ή έδαφος των οποίων τα προϊόντα θεωρούνται καταγόμενα
                     Να προσδιοριστεί η χώρα, η ομάδα χωρών ή το έδαφος καταγωγής των εμπορευμάτων:
                     Κεντρική Αμερική, Ευρωπαϊκή Ένωση ή ΕΕ (2), Θέουτα, Μελίλια, Ανδόρα ή AD, Σαν Μαρίνο ή SM.
                     Θέση 5
                     Χώρα, ομάδα χωρών ή έδαφος προορισμού
                     Να προσδιοριστεί η χώρα, η ομάδα χωρών ή το έδαφος του εισάγοντος μέρους όπου πρέπει να παραδοθούν τα προϊόντα:
                     Κεντρική Αμερική, Ευρωπαϊκή Ένωση ή ΕΕ (3), Θέουτα, Μελίλια, Ανδόρα ή AD, Σαν Μαρίνο ή SM.
                     Θέση 6
                     Λεπτομέρειες μεταφοράς
                     Η συμπλήρωση της παρούσας θέσης είναι προαιρετική. Σε περίπτωση συμπλήρωσης της παρούσας θέσης, πρέπει να αναγράφονται το μεταφορικό μέσο και οι αριθμοί της αεροπορικής ή θαλάσσιας φορτωτικής, μαζί με τα ονόματα των αντίστοιχων εταιρειών μεταφοράς.
                     Θέση 7
                     Παρατηρήσεις
                     Η θέση αυτή θα πρέπει να συμπληρώνεται:
                     
                                 1.
                              
                              
                                 Σε περίπτωση πιστοποιητικού που έχει εκδοθεί μετά την εξαγωγή των εμπορευμάτων σύμφωνα με το άρθρο 16 του παραρτήματος II της συμφωνίας, στην παρούσα θέση αναγράφονται τα ακόλουθα, σε μία από τις γλώσσες που καθορίζονται στη συμφωνία: “ΕΚ ΤΩΝ ΥΣΤΕΡΩΝ ΕΚΔΟΣΗ”. Επιπλέον, στην περίπτωση που προβλέπεται στο άρθρο 16 παράγραφος 1 στοιχείο β) του παραρτήματος ΙΙ, στην παρούσα θέση αναγράφεται ο αριθμός του πιστοποιητικού κυκλοφορίας εμπορευμάτων EUR.1 που δεν έγινε δεκτό κατά την εισαγωγή για τεχνικούς λόγους: “EUR.1 αριθ. …”.
                              
                           
                                 2.
                              
                              
                                 Σε περίπτωση αντιγράφου πιστοποιητικού που εκδόθηκε σύμφωνα με το άρθρο 17 του παραρτήματος II, στην παρούσα θέση πρέπει να αναγράφονται τα ακόλουθα, σε μία από τις γλώσσες που καθορίζονται στη συμφωνία: “ΑΝΤΙΓΡΑΦΟ” και η ημερομηνία έκδοσης του πρωτότυπου πιστοποιητικού κίνησης εμπορευμάτων EUR.l.
                              
                           
                                 3.
                              
                              
                                 Σε περίπτωση σώρευσης καταγωγής με τη Βολιβία, την Κολομβία, τον Ισημερινό, το Περού ή τη Βενεζουέλα, στην παρούσα θέση πρέπει να αναγράφεται: “σώρευση καταγωγής με (όνομα της χώρας)”, σύμφωνα με το άρθρο 3 του παραρτήματος II.
                              
                           
                                 4.
                              
                              
                                 Σε περίπτωση που προϊόν καλύπτεται από κανόνα καταγωγής που υπόκειται σε ποσοστώσεις, στην παρούσα θέση πρέπει να αναγράφονται τα ακόλουθα: “Προϊόν καταγωγής σύμφωνα με το προσάρτημα 2A του παραρτήματος II (Σχετικά με τον ορισμό της έννοιας ‘καταγόμενα προϊόντα’ ή ‘προϊόντα καταγωγής’ και τις μεθόδους διοικητικής συνεργασίας)”.
                              
                           
                                 5.
                              
                              
                                 Σε άλλες περιπτώσεις όπου μπορεί να κριθεί σκόπιμο να διευκρινιστούν οι πληροφορίες του πιστοποιητικού κυκλοφορίας εμπορευμάτων EUR.1.
                              
                           Θέση 8
                     Αριθμός είδους, σήματα και αριθμοί, αριθμός και είδος συσκευασιών, περιγραφή των εμπορευμάτων
                     Παρέχετε περιγραφή των εμπορευμάτων, σύμφωνα με την περιγραφή που παρέχεται στο τιμολόγιο, και παρέχετε άλλες πληροφορίες, όπως: αριθμός παραγγελίας ή είδους, σήματα και αρίθμηση, αριθμός και είδος συσκευασιών (παλέτες, κιβώτια, τσάντες, ρολά, βαρέλια, σάκοι κ.λπ.). Μπορεί να παρέχεται γενική περιγραφή των εμπορευμάτων, εφόσον σχετίζεται με την ειδική περιγραφή που περιλαμβάνεται στο τιμολόγιο και υπάρχει σαφής σύνδεση μεταξύ του εγγράφου εισαγωγής και του πιστοποιητικού κυκλοφορίας εμπορευμάτων EUR.l. Σε αυτήν την περίπτωση, στην παρούσα θέση αναγράφεται ο αριθμός του τιμολογίου. Η δασμολογική κατάταξη θα πρέπει κατά προτίμηση να αναγράφεται τουλάχιστον σε επίπεδο κλάσης (τετραψήφιος κωδικός) βάσει του εναρμονισμένου συστήματος.
                     Για τα μη συσκευασμένα εμπορεύματα, αναγράφετε τον αριθμό των αντικειμένων ή την ένδειξη “χύδην”, κατά περίπτωση.
                     Της περιγραφής των εμπορευμάτων πρέπει να προηγείται ο αριθμός παραγγελίας ή είδους, χωρίς να παρεμβάλλονται κενές σειρές ή διαστήματα, και θα πρέπει να μην υπάρχουν κενά μεταξύ των προϊόντων που προσδιορίζονται στο πιστοποιητικό. Αν η θέση δεν συμπληρώνεται πλήρως, πρέπει να σύρεται οριζόντια γραμμή κάτω από την τελευταία γραμμή της περιγραφής και ο κενός χώρος πρέπει να διαγραμμίζεται, ώστε να είναι αδύνατη κάθε μεταγενέστερη προσθήκη.
                     Στην περίπτωση που ο χώρος που αντιστοιχεί στη θέση δεν είναι αρκετός, ώστε να αναγραφούν οι αναγκαίες διευκρινίσεις που επιτρέπουν την αναγνώριση των προϊόντων, ιδίως στην περίπτωση μεγάλων αποστολών, ο εξαγωγέας μπορεί να περιγράφει αναλυτικά τα προϊόντα στα οποία αναφέρεται το πιστοποιητικό στα τιμολόγια που συνοδεύουν αυτά τα προϊόντα και, εάν χρειαστεί, σε οποιοδήποτε άλλο εμπορικό έγγραφο, υπό τον όρο ότι:
                     
                                 α)
                              
                              
                                 αναγράφει τους αριθμούς των τιμολογίων στη θέση 10 του πιστοποιητικού κυκλοφορίας εμπορευμάτων EUR.1,
                              
                           
                                 β)
                              
                              
                                 τα τιμολόγια και, όπου είναι αναγκαίο, κάθε άλλο εμπορικό έγγραφο επισυνάπτονται στο πιστοποιητικό πριν προσκομιστούν στην αρμόδια δημόσια αρχή και
                              
                           
                                 γ)
                              
                              
                                 η αρμόδια δημόσια αρχή έχει σφραγίσει τα τιμολόγια και, όπου είναι αναγκαίο, κάθε άλλο εμπορικό έγγραφο και τα έχει επισυνάψει στα πιστοποιητικά.
                              
                           Θέση 9
                     Μικτή μάζα (kg) ή άλλη μονάδα μέτρησης (λίτρα, m3 κ.λπ.)
                     Προσδιορίζεται η μικτή μάζα (kg) ή άλλη μονάδα μέτρησης (λίτρα, m3 κ.λπ.) όλων των εμπορευμάτων που απαριθμούνται στη θέση 8 ή χωριστά για κάθε είδος (κλάση ΕΣ).
                     Θέση 10
                     Τιμολόγια
                     Η συμπλήρωση της παρούσας θέσης είναι προαιρετική. Σε περίπτωση συμπλήρωσης της θέσης, αναφέρετε την ημερομηνία και τον αριθμό ή τους αριθμούς τιμολογίου.
                     Θέση 11
                     Θεώρηση από τελωνειακή αρχή ή αρμόδια δημόσια αρχή
                     Η παρούσα θέση συμπληρώνεται αποκλειστικά, κατά περίπτωση για κάθε χώρα, από την αρμόδια δημόσια αρχή ή την τελωνειακή αρχή η οποία εκδίδει το πιστοποιητικό.
                     Θέση 12
                     Δήλωση του εξαγωγέα
                     Η παρούσα θέση συμπληρώνεται αποκλειστικά από τον εξαγωγέα ή τον εξουσιοδοτημένο αντιπρόσωπό του. Πρέπει να καταγράφεται ο τόπος και η ημερομηνία κατά την οποία συντάχθηκε το πιστοποιητικό και πρέπει να υπογράφεται από τον εξαγωγέα ή τον εξουσιοδοτημένο αντιπρόσωπό του.
                     Ο εξαγωγέας ή ο εξουσιοδοτημένος αντιπρόσωπός του μπορούν να υπογράφουν ιδιοχείρως ή ένα μέρος δύναται να τους επιτρέπει να υπογράφουν το πιστοποιητικό EUR.1 ψηφιακά.
                     Με την υπογραφή του εντύπου αυτού, ο εξαγωγέας ή ο εξουσιοδοτημένος αντιπρόσωπός του δηλώνει ότι τα εμπορεύματα πληρούν τις προϋποθέσεις σύμφωνα με τις διατάξεις της συμφωνίας ΕΕ-Κεντρικής Αμερικής.
                     Θέση 13 Αίτηση εξακρίβωσης και Θέση 14: Αποτέλεσμα της εξακρίβωσης
                     Οι θέσεις αυτές συμπληρώνονται αποκλειστικά από την τελωνειακή αρχή ή την αρμόδια δημόσια αρχή σε κάθε χώρα, κατά περίπτωση, για τους σκοπούς της εξακρίβωσης.
                     
                        Άρθρο 15 παράγραφος 3
                     
                     
                        Συνοδευτικά έγγραφα του πιστοποιητικού κυκλοφορίας εμπορευμάτων EUR.1
                     
                     Τιμολόγιο που αφορά εμπορεύματα που εξάγονται υπό προτιμησιακό καθεστώς από το έδαφος ενός από τα μέρη και συνοδεύει πιστοποιητικό κυκλοφορίας εμπορευμάτων EUR.1 είναι δυνατό να εκδοθεί σε τρίτη χώρα.
                     
                        Άρθρο 15 παράγραφος 7
                     
                     
                        Όταν πραγματοποιηθεί ή εξασφαλιστεί η πραγματική εξαγωγή
                     
                     Για τους σκοπούς της έκδοσης πιστοποιητικού κυκλοφορίας εμπορευμάτων EUR.1 από τις αρμόδιες αρχές, η εξαγωγή θεωρείται ότι έχει πραγματοποιηθεί ή εξασφαλιστεί μέσω της υποβολής της δήλωσης εξαγωγής από τον εξαγωγέα και της αποδοχής της από την τελωνειακή αρχή.
                     
                        Άρθρο 16 παράγραφος 1 στοιχείο β)
                     
                     
                        Τεχνικοί λόγοι
                     
                     
                              
                                 1.
                              
                              
                                 Πιστοποιητικό κυκλοφορίας εμπορευμάτων EUR.1 μπορεί να απορριφθεί για τεχνικούς λόγους, επειδή δεν έχει συνταχθεί σύμφωνα με τον προβλεπόμενο τρόπο. Πρόκειται για περιπτώσεις στις οποίες είναι δυνατό να υποβληθεί σε μεταγενέστερο στάδιο ένα πιστοποιητικό που έχει θεωρηθεί εκ των υστέρων και οι οποίες καλύπτουν, για παράδειγμα, τις ακόλουθες περιπτώσεις:
                                 
                                             —
                                          
                                          
                                             το πιστοποιητικό κυκλοφορίας εμπορευμάτων EUR.1 έχει συνταχθεί επί εντύπου διαφορετικού από το προβλεπόμενο (π.χ.: που δεν περιλαμβάνει κυματοειδή διάταξη, που παρουσιάζει διαφορές από το μοντέλο όσον αφορά τις διαστάσεις και το χρώμα, που δεν φέρει αύξοντα αριθμό, που δεν έχει τυπωθεί σε μία από τις εγκεκριμένες γλώσσες),
                                          
                                       
                                             —
                                          
                                          
                                             δεν έχει συμπληρωθεί μία από τις υποχρεωτικές θέσεις (π.χ. θέση 4 στο πιστοποιητικό EUR.1),
                                          
                                       
                                             —
                                          
                                          
                                             το πιστοποιητικό κυκλοφορίας εμπορευμάτων EUR.1 έχει θεωρηθεί από μη αρμόδια αρχή ενός μέρους,
                                          
                                       
                                             —
                                          
                                          
                                             η χρησιμοποιηθείσα σφραγίδα δεν έχει ακόμη γνωστοποιηθεί,
                                          
                                       
                                             —
                                          
                                          
                                             η ημερομηνία που αναγράφεται στη θέση 11 είναι προγενέστερη της ημερομηνίας που αναγράφεται στη θέση 12,
                                          
                                       
                                             —
                                          
                                          
                                             το πιστοποιητικό κυκλοφορίας εμπορευμάτων EUR.1 δεν έχει σφραγισθεί ή υπογραφεί (δηλ. στη θέση 11),
                                          
                                       
                                             —
                                          
                                          
                                             το προσκομιζόμενο πιστοποιητικό κυκλοφορίας εμπορευμάτων EUR.1 είναι αντίγραφο ή φωτοαντίγραφο και όχι το πρωτότυπο,
                                          
                                       
                                             —
                                          
                                          
                                             η εγγραφή στη θέση 2 ή 5 αφορά χώρα που δεν αποτελεί μέρος της συμφωνίας,
                                          
                                       
                                             —
                                          
                                          
                                             εάν στη θέση 8 δεν έχει συρθεί οριζόντια γραμμή κάτω από την τελευταία γραμμή της περιγραφής και δεν έχει διαγραμμιστεί ο κενός χώρος.
                                          
                                       
                                    Στάση που πρέπει να τηρηθεί:
                                 
                                 Στο έγγραφο θα πρέπει να αναγράφεται η μνεία “Μη αποδεκτό έγγραφο”, σε μία από τις επίσημες γλώσσες της συμφωνίας, και να αναφέρεται ο λόγος ή οι λόγοι είτε επί του πιστοποιητικού είτε επί άλλου εγγράφου το οποίο εκδίδεται από τις τελωνειακές αρχές. Στη συνέχεια, το πιστοποιητικό και, κατά περίπτωση, το άλλο έγγραφο επιστρέφονται στον εισαγωγέα, ώστε αυτός να είναι σε θέση να ζητήσει νέο έγγραφο που θα εκδοθεί αναδρομικά. Ωστόσο, οι τελωνειακές αρχές έχουν τη δυνατότητα να διατηρήσουν φωτοαντίγραφο του απορριφθέντος εγγράφου για την επαλήθευση μετά τον εκτελωνισμό ή εφόσον έχουν δικαιολογημένη υποψία περί απάτης.
                              
                           
                              
                                 2.
                              
                              
                                 Με την επιφύλαξη των παραπάνω, ασήμαντα σφάλματα, αποκλίσεις ή παραλείψεις κατά τη συμπλήρωση πιστοποιητικού κυκλοφορίας εμπορευμάτων EUR.1 δεν θεωρούνται τεχνικοί λόγοι που δικαιολογούν την απόρριψή του, δεδομένου ότι δεν εμποδίζουν την απόκτηση και την αξιολόγηση των σχετικών στοιχείων που περιλαμβάνονται στο πιστοποιητικό καταγωγής. Για παράδειγμα, οι ακόλουθες περιπτώσεις δεν θεωρούνται τεχνικοί λόγοι για απόρριψη:
                                 
                                             —
                                          
                                          
                                             λάθη δακτυλογράφησης, όταν δεν υπάρχει καμία αμφιβολία για την ακρίβεια των πληροφοριών που παρέχονται σε μια ή περισσότερες θέσεις πιστοποιητικού κυκλοφορίας εμπορευμάτων EUR.1,
                                          
                                       
                                             —
                                          
                                          
                                             οι παρεχόμενες πληροφορίες υπερβαίνουν τον χώρο που προορίζεται για κάθε επιμέρους θέση,
                                          
                                       
                                             —
                                          
                                          
                                             μία ή περισσότερες θέσεις συμπληρώνονται με τη χρήση σφραγίδας, υπό τον όρο ότι περιλαμβάνονται όλες οι απαιτούμενες πληροφορίες (π.χ. οι υπογραφές τίθενται με το χέρι),
                                          
                                       
                                             —
                                          
                                          
                                             η μονάδα μέτρησης που χρησιμοποιείται στη θέση 9 δεν αντιστοιχεί στη μονάδα μέτρησης που αναγράφεται στο αντίστοιχο τιμολόγιο (παραδείγματος χάριν: κιλά στο πιστοποιητικό κυκλοφορίας εμπορευμάτων EUR.1 και τετραγωνικά μέτρα στο τιμολόγιο),
                                          
                                       
                                             —
                                          
                                          
                                             δεν υπάρχουν στοιχεία για το έγγραφο εξαγωγής, όπως αναφέρεται στη θέση 11, όταν οι ρυθμίσεις της χώρας ή του εδάφους εξαγωγής δεν απαιτούν την αναγραφή τέτοιων στοιχείων,
                                          
                                       
                                             —
                                          
                                          
                                             η ημερομηνία έκδοσης του πιστοποιητικού κυκλοφορίας εμπορευμάτων EUR.1 δεν αναφαίνεται στην προβλεπόμενη σχετικά γραμμή της θέσης 11, αλλά αναγράφεται σαφώς στην εν λόγω θέση (παραδείγματος χάριν περιλαμβάνεται στην επίσημη σφραγίδα που χρησιμοποιείται από τις αρμόδιες αρχές για τη θεώρηση του πιστοποιητικού),
                                          
                                       
                                             —
                                          
                                          
                                             οι προαιρετικές θέσεις 3, 6, 7 και 10 δεν συμπληρώνονται.
                                          
                                       
                           
                        Άρθρο 19
                     
                     
                        Εφαρμογή των διατάξεων που αφορούν τη δήλωση τιμολογίου
                     
                     Ισχύουν οι ακόλουθες κατευθυντήριες γραμμές:
                     
                                 α)
                              
                              
                                 όταν το τιμολόγιο, το δελτίο παράδοσης ή οποιοδήποτε άλλο εμπορικό έγγραφο (4) περιλαμβάνει καταγόμενα και μη καταγόμενα προϊόντα, θα πρέπει να προσδιορίζονται ως τέτοια στα έγγραφα αυτά,
                              
                           
                                 β)
                              
                              
                                 είναι αποδεκτή η δήλωση τιμολογίου που συμπληρώνεται στο πίσω μέρος του τιμολογίου, του δελτίου παράδοσης ή οποιουδήποτε άλλου εμπορικού εγγράφου.
                              
                           
                        Άρθρο 19 παράγραφος 1 στοιχείο β)
                     
                     
                        Βάση αξίας για την έκδοση και την αποδοχή των δηλώσεων τιμολογίου που έχουν συνταχθεί από οποιονδήποτε εξαγωγέα
                     
                     Η τιμή εκ του εργοστασίου μπορεί να χρησιμοποιηθεί ως βάση αξίας για να αποφασισθεί πότε μια δήλωση τιμολογίου μπορεί να αντικαταστήσει πιστοποιητικό κυκλοφορίας εμπορευμάτων EUR.1, λαμβανομένου υπόψη του ορίου αξίας που έχει καθοριστεί στο προσάρτημα 6 του παραρτήματος II. Αν η τιμή εκ του εργοστασίου ληφθεί υπόψη ως η βάση αξίας, η χώρα εισαγωγής οφείλει να αποδεχθεί τις δηλώσεις τιμολογίου που έχουν υποβληθεί και αναφέρονται στην τιμή αυτή.
                     Αν δεν υπάρχει τιμή εκ του εργοστασίου, λόγω του γεγονότος ότι η αποστολή πραγματοποιείται δωρεάν, η δασμολογητέα αξία που καθορίζουν οι αρχές της χώρας εισαγωγής θεωρείται η βάση για τον καθορισμό του ορίου αξίας.
                     
                        Άρθρο 20
                     
                     
                        Εγκεκριμένος εξαγωγέας
                     
                     Ο όρος “εξαγωγέας” αναφέρεται στα άτομα ή τις επιχειρήσεις, ανεξάρτητα από το αν πρόκειται για παραγωγούς ή εμπόρους, εφόσον πληρούνται όλοι οι λοιποί όροι που προβλέπονται από το παράρτημα II.
                     Η χορήγηση του καθεστώτος εγκεκριμένου εξαγωγέα προϋποθέτει την υποβολή γραπτής αίτησης από τον εξαγωγέα. Κατά την εξέταση της αίτησης αυτής, οι αρμόδιες δημόσιες αρχές υποχρεούνται να λαμβάνουν ιδίως υπόψη τα ακόλουθα:
                     
                                 —
                              
                              
                                 εάν ο εξαγωγέας πραγματοποιεί τακτικά εξαγωγές,
                              
                           
                                 —
                              
                              
                                 εάν ο εξαγωγέας είναι σε θέση, ανά πάσα στιγμή, να παρέχει αποδείξεις για τον χαρακτήρα καταγωγής των εμπορευμάτων που πρόκειται να εξάγει. Κατά τον σχετικό έλεγχο είναι ανάγκη να εξετάζεται εάν ο εξαγωγέας γνωρίζει τους ισχύοντες κανόνες καταγωγής και εάν διαθέτει όλα τα αποδεικτικά της καταγωγής έγγραφα,
                              
                           
                                 —
                              
                              
                                 εάν, με βάση τις προηγούμενες εξαγωγικές δραστηριότητές του, ο εξαγωγέας προσφέρει επαρκείς εγγυήσεις για τον χαρακτήρα καταγωγής των εμπορευμάτων και τη δυνατότητα τήρησης όλων των υποχρεώσεων που απορρέουν σχετικά· και
                              
                           Μετά την έκδοση άδειας, οι εξαγωγείς υποχρεούνται:
                     
                                 —
                              
                              
                                 να αναλαμβάνουν τη δέσμευση να εκδίδουν δηλώσεις τιμολογίου μόνο για τα εμπορεύματα για τα οποία διαθέτουν, κατά τη στιγμή της έκδοσης, όλες τις αναγκαίες αποδείξεις ή λογιστικά στοιχεία,
                              
                           
                                 —
                              
                              
                                 να αναλαμβάνουν την πλήρη ευθύνη της χρησιμοποίησης της άδειας, ιδίως σε περίπτωση εσφαλμένων δηλώσεων καταγωγής ή άλλης ακατάλληλης χρήσης της άδειας,
                              
                           
                                 —
                              
                              
                                 να αναλαμβάνουν την ευθύνη ώστε να διασφαλίζεται ότι το πρόσωπο που είναι αρμόδιο στην επιχείρηση για τη σύνταξη των δηλώσεων τιμολογίου γνωρίζει και κατανοεί τους κανόνες καταγωγής,
                              
                           
                                 —
                              
                              
                                 να αναλαμβάνουν δέσμευση για φύλαξη όλων των έγγραφων πιστοποιητικών καταγωγής για χρονικό διάστημα τριών τουλάχιστον ετών από την ημερομηνία σύνταξης της δήλωσης,
                              
                           
                                 —
                              
                              
                                 να αναλαμβάνουν δέσμευση για προσκόμιση, ανά πάσα στιγμή, στην αρμόδια δημόσια αρχή των πιστοποιητικών καταγωγής και για υποβολή, ανά πάσα στιγμή, στον έλεγχο που διενεργεί η αρχή αυτή.
                              
                           Η αρμόδια δημόσια αρχή οφείλει να διενεργεί τακτικούς ελέγχους των εγκεκριμένων εξαγωγέων. Οι έλεγχοι αυτοί πρέπει να διασφαλίζουν τη συνεχιζόμενη συμμόρφωση της χρήσης της άδειας και μπορούν να διεξάγονται σε καθορισμένα διαστήματα βάσει, εάν είναι δυνατόν, κριτηρίων ανάλυσης των κινδύνων.
                     Οι αρμόδιες δημόσιες αρχές των μερών οφείλουν να κοινοποιούν στην Επιτροπή της Ευρωπαϊκής Ένωσης το εθνικό σύστημα αρίθμησης που χρησιμοποιείται για τον ορισμό εγκεκριμένων εξαγωγέων. Η Επιτροπή της Ευρωπαϊκής Ένωσης θα κοινοποιεί στη συνέχεια τις σχετικές πληροφορίες στις τελωνειακές αρχές των άλλων χωρών.
                     
                        Άρθρο 30
                     
                     
                        Απόρριψη του προτιμησιακού καθεστώτος χωρίς επαλήθευση
                     
                     Πρόκειται για περιπτώσεις στις οποίες το πιστοποιητικό καταγωγής δεν μπορεί να γίνει αποδεκτό:
                     
                                 —
                              
                              
                                 το πιστοποιητικό καταγωγής (πιστοποιητικό κυκλοφορίας εμπορευμάτων EUR.1) έχει εκδοθεί από χώρα η οποία δεν αποτελεί μέρος της συμφωνίας,
                              
                           
                                 —
                              
                              
                                 η περιγραφή εμπορευμάτων στη θέση 8 του πιστοποιητικού κυκλοφορίας εμπορευμάτων EUR.1 αναφέρεται σε εμπορεύματα άλλα από εκείνα που έχουν προσκομιστεί,
                              
                           
                                 —
                              
                              
                                 το πιστοποιητικό καταγωγής (πιστοποιητικό κυκλοφορίας εμπορευμάτων EUR.1) περιέχει σβησίματα ή προσθήκες που δεν φέρουν μονογραφή και θεώρηση,
                              
                           
                                 —
                              
                              
                                 η προθεσμία ισχύος του πιστοποιητικού καταγωγής (πιστοποιητικό κυκλοφορίας εμπορευμάτων EUR.1) έχει λήξει για λόγους άλλους από εκείνους που καλύπτονται από τη συμφωνία (π.χ. εξαιρετικές περιστάσεις), με εξαίρεση τις περιπτώσεις στις οποίες τα εμπορεύματα προσκομίστηκαν πριν από τη λήξη της προθεσμίας.
                              
                           
                        Στάση που πρέπει να τηρηθεί:
                     
                     Στο πιστοποιητικό καταγωγής θα πρέπει να αναγράφεται η μνεία “ΜΗ ΑΠΟΔΕΚΤΟ” και αυτό θα πρέπει να φυλάσσεται από την τελωνειακή αρχή στην οποία έχει προσκομιστεί, ώστε να αποτραπεί κάθε νέα απόπειρα χρήσης. Με την επιφύλαξη ένδικων μέσων που έχουν ασκηθεί σύμφωνα με την εσωτερική νομοθεσία, οι τελωνειακές αρχές της χώρας εισαγωγής ενημερώνουν αμέσως, όταν χρειάζεται, την τελωνειακή ή την αρμόδια δημόσια αρχή της χώρας εξαγωγής σχετικά με την απόρριψη.
                  
               
               
                  
                     «ΠΑΡΑΡΤΗΜΑ ΣΤΙΣ ΕΠΕΞΗΓΗΜΑΤΙΚΕΣ ΣΗΜΕΙΩΣΕΙΣ
                     Ενδείξεις που παραπέμπουν σαφώς στην Ένωση
                     
                                 Γλώσσα
                              
                              
                                 ΕΕ
                              
                              
                                 Ευρωπαϊκή Ένωση (ΕΕ)
                              
                           
                                 BG
                              
                              
                                 EC
                              
                              
                                 Европейски съюз (ЕС)
                              
                           
                                 CS
                              
                              
                                 EU
                              
                              
                                 Evropská unie
                              
                           
                                 DA
                              
                              
                                 EU
                              
                              
                                 Den Europæiske Union
                              
                           
                                 DE
                              
                              
                                 EU
                              
                              
                                 Europäische Union
                              
                           
                                 EL
                              
                              
                                 EE
                              
                              
                                 Ευρωπαϊκή Ένωση
                              
                           
                                 EN
                              
                              
                                 EU
                              
                              
                                 European Union
                              
                           
                                 ES
                              
                              
                                 UE
                              
                              
                                 Unión Europea
                              
                           
                                 ET
                              
                              
                                 EL
                              
                              
                                 Euroopa Liit
                              
                           
                                 FI
                              
                              
                                 EU
                              
                              
                                 Euroopan unioni
                              
                           
                                 FR
                              
                              
                                 UE
                              
                              
                                 Union européenne
                              
                           
                                 HR
                              
                              
                                 EU
                              
                              
                                 Europska unija
                              
                           
                                 HU
                              
                              
                                 EU
                              
                              
                                 Európai Unió
                              
                           
                                 IT
                              
                              
                                 UE
                              
                              
                                 Unione europea
                              
                           
                                 LT
                              
                              
                                 ES
                              
                              
                                 Europos Sąjunga
                              
                           
                                 LV
                              
                              
                                 ES
                              
                              
                                 Eiropas Savienība
                              
                           
                                 MT
                              
                              
                                 UE
                              
                              
                                 Unjoni Ewropea
                              
                           
                                 NL
                              
                              
                                 EU
                              
                              
                                 Europese Unie
                              
                           
                                 PL
                              
                              
                                 UE
                              
                              
                                 Unia Europejska
                              
                           
                                 PT
                              
                              
                                 UE
                              
                              
                                 União Europeia
                              
                           
                                 RO
                              
                              
                                 UE
                              
                              
                                 Uniunea Europeană
                              
                           
                                 SK
                              
                              
                                 EÚ
                              
                              
                                 Európska únia
                              
                           
                                 SL
                              
                              
                                 EU
                              
                              
                                 Evropska unija
                              
                           
                                 SV
                              
                              
                                 EU
                              
                              
                                 Europeiska unionen
                              
                           
               »
            
               (1)  Βλ. “Παράρτημα στις επεξηγηματικές σημειώσεις: Ενδείξεις που παραπέμπουν σαφώς στην Ευρωπαϊκή Ένωση”
            
               (2)  Βλ. “Παράρτημα στις επεξηγηματικές σημειώσεις: Ενδείξεις που παραπέμπουν σαφώς στην Ευρωπαϊκή Ένωση”.
            
               (3)  Βλ. “Παράρτημα στις επεξηγηματικές σημειώσεις: Ενδείξεις που παραπέμπουν σαφώς στην Ευρωπαϊκή Ένωση”.
            
               (4)  Τέτοιο εμπορικό έγγραφο είναι, για παράδειγμα, ο κατάλογος συσκευασίας που συνοδεύει τα εμπορεύματα.